In nomine et individue Trinitatis Amen. Ego Robertus Boguerelli, clericus, eger corpore in bona tamen et sana memoria per Dei gratiam adhuc existens, ne decedam intestatus, de bonis et rebus meis ad me spectantibus dispono ordinoque in hunc modum. In primis meam eligo sepulturam in cimiterio Sancti Petri Cabilonensis et do et lego conventui ejusdem loci XX solidos Viennensium pro pitancia. Item heredem meum instituo karissimum nepotem meum Petrum Boguerelli, officialem et canonicum Cabilonensem, in omnibus bonis meis. Item do, lego processioni Sancti Vincentii Cabilonensis XXV solidos annui redditus pro anniversario meo in eadem ecclesia singulis annis et in perpetuum faciendo, quos assideo et assigno predicte ecclesie super omnia bona mea. Item do, lego tribus presbiteris pro tribus psalteriis legendis tres solidos et sex clericis pro sex psalteriis legendis tres solidos, et XII clericis qui deferent corpus meum cuilibet sex denarios. Nicholaa (sic) de Lalue, clerico, meam cappam meliorem, Perrino, clerico domini Symonis de Rocha, supertunicale meum de camelino cum penula. Magistro Columbo, garçoni meo, supertunicale meum de perso sine penula. Domino Guillelmo de Edua presbitero V solidos et remitto si debitum in quo mihi tenebatur. Cunfratrię Beatę Marię Virginis quę fiat in ecclesia Sancti Vincentii Cabilonensis meam vestem meliorem, et luminari ejusdem confratrię XII denarios, cuilibet curato vel ejus vicario de suburbio Cabilonensi XII denarios. Domui Dei Cabilonensi, Domui Dei de Givre et Leprosarie Cabilonensi cuilibet XII denarios, Curato Sancti Ysidori X solidos, ita tamen quod ipse cum omnibus presbiteris divina officia celebrens pro remedio anime mee. Operi ecclesie Sancti Vincentii Cabilonensis III solidos. Operi ecclesie Sancti Petri Cabilonensis II solidos, Operi Pontis de Graona XII denarios. Item debita, legata mea, et clamores meos solvi et pacificari precipio per manus heredis mei superius dicti. Hanc siquidem meam ultimam voluntatem meam solam et unicam, revocata alia si umquam feci, in scriptis vel sine scriptis volo valere jure testamenti in scriptis jure codicillorum, jure testamenti nostri nuncupati et omnijure alio quo melius et firmius valere potest et debet, sive in scriptis, sive non scriptis. Rogo insuper venerabilem virum dominum Guillelmum, decanum Cabilonensem, et honestum virum dominum Lambertum, archipresbiterum de Montana, ut sint testes hujus meę ultimę voluntatis, et ut in ipsa voluntate mea sigilla sua apponant. Nos vero predicti testes ad hoc vocati et rogati confectioni presentis dispositionis interfuimus, et ad requisitionem predicti Roberti Boguerelli clerici sigilla nostra presenti dispositioni duximus apponenda, in testimonium perpetue veritatis. Datum anno Domini M°CC°LXI° mense Augusti.